Per distingir les persones i les entitats que, pels seus mèrits, hagin contribuït de manera destacada al desenvolupament de la ciència i la tecnologia a Catalunya.
Fundació Vall d’Hebron Institut de Recerca (VHIR)
Fundació Institució dels Centres de Recerca de Catalunya (I-CERCA)
Dr. Carlos G. Jiménez Jiménez per la tesi “Chromatin remodeling in neuroblastoma: BAF complex links epigenetics to metastasis". El Jurat ha valorat que la tesi presenta una anàlisi sistemàtica i funcional del complex remodelador de la cromatina depenent d'ATP mSWI/SNF en cèl·lules de neuroblastoma. Aquest remodelador de la cromatina, anomenat complex BAF, actua a nivell de genoma complet, traduint senyals epigenètiques a estats oberts de la cromatina, facilitant la interacció de factors de transcripció i altres elements reguladors amb l'ADN. Això serveix per trobar candidats a exercir efectes sobre la diana molecular d'interès i una forta inhibició de la proliferació de les cèl·lules de neuroblastoma. Aquests resultats representen un punt de partida prometedor per al desenvolupament d'una estratègia terapèutica pionera basada en la disrupció del complex BAF per al tractament del neuroblastoma metastàtic d'alt risc. En altres paraules, els resultats obtinguts han generat una nova i prometedora línia de recerca que permetrà el desenvolupament d’una nova classe de inhibidors farmacològics explotables comercialment. Els resultats obtinguts han estat d’interès per Nostrum Biodiscovery.
Dr. Pedro Vidal Fuentes per la tesi “Quasi One Dimensional Antimony Selenide Thin Film Solar Cells for Next Generation Photovoltaics". El Jurat ha valorat que la tesi explora el material absorbent quasi unidimensional Sb2Se3 (Triselenid d'antimoni) i la seva aplicació en cel·les solars per a la generació d’energia fotovoltaica. La tecnologia és molt atractiva per a la seva industrialització a causa de tres aspectes clau: 1) està basada en materials inorgànics i no necessita matèries primeres crítiques i garanteix una alta estabilitat i sostenibilitat a llarg termini; 2) té una configuració de substrat, es produeix en un procés seqüencial mitjançant tècniques de deposició física escalable i a baixes temperatures de síntesi i es pot fabricar sobre substrats polimèrics i metàl·lics flexibles; i 3) es pot ajustar el comportament mitjançant l'adaptació de la tecnologia Sb2Se3 a Sb2S3 (Trisulfur d'antimoni). Té unes grans perspectives industrials com remarca l’empresa alemanya Sunplugged.
Dr. Vacit O?uz Yazici per la tesi “Towards Smart Fashion: Visual Recognition of Products and Attributes". El Jurat ha valorat que la tesi descriu l’aplicació de la Intel·ligència Artificial (IA) en millorar dos processos vinculats al tractament d’imatges en el sector de la moda: La identificació automàtica de peces i el tractament automatitzat (classificació) del color. Malgrat que és una àrea amb gran competència, es demostren resultats incrementals molt superiors als sistemes actuals. Es demostra una tecnologia interessant i aplicable, sens dubte, en línia amb la tendència de mercat global. La tecnologia està sent aplicada per l’empresa Wide Eyes Technologies.
Dr. José Manuel de la Cruz Sánchez per la tesi “Graphene devices for cell bioelectronics". El jurat ha valorat que la tesi presenta uns resultats en que els elèctrodes basats en el grafè, amb la seva estabilitat, biocompatibilitat i extraordinàries capacitats elèctriques, són eines extremadament valuoses per realitzar estudis de neurociència in-vitro i in-vivo. Junt amb les aplicacions provades amb cultius corticals primaris, electrorretinogrames, estudiar informació espacial del potencial corneal, fer matrius de microelèctrodes per permetre el creixement i desenvolupament de cultius primaris hipocampals saludables i de comunicar-se de forma bidireccional amb ells, realitzant mesures i aplicant estímuls de forma simultània, s’han provat tres tècniques diferents per guiar i controlar el creixement de neurones cultivades sobre els aquests dispositius. Malgrat que el temps fins a la seva aplicació pot superar encara uns anys, empreses com Inbrain Neuroelectronics demostren l’interès en aquesta tecnologia com a base del seu desenvolupament futur.
Dra. Eva Coll de la Rubia per la tesi “Shaping endometrial cancer diagnosis via the identification of protein biomarkers in gynecological fluids". El Jurat ha valorat que la tesi descriu el desenvolupament de panells de biomarcadors en fluids uterins que permeten una avaluació objectiva i més precisa del risc preoperatori per a pacients amb càncer d'endometri, així com un diagnòstic de càncer d'endometri no invasiu basat en fluids cervicals. S’han valorat uns objectius i necessitat de mercat ben definits, així com un estudi de la competència i un “roadmap” de comercialització ben definits. Els resultats ja han estat transferits a la empresa Mimark.
Dra. Viktoria Golovanova per la tesi “Plasmon-enhanced catalytic reactions for renewable fuels". El Jurat ha valorat que la tesi descriu el disseny de catalitzadors plasmònics basats en Ni per a reaccions de combustibles renovables (metanació de CO? i reacció d'evolució d'hidrogen -HER-), així com el seu estudi estructural, òptic i funcional per a identificar les condicions òptimes de reacció i quantificar el guany en la reacció assistida per llum, i per definir els mecanismes de millora de la reacció. Els resultats són molt prometedors, en la línia de millorar la seva eficiència i viabilitat industrial, i s’apunten direccions futures molt interessants com la dessalinització. L’interès d’aplicar la tecnologia per part de Naturgy pel desenvolupament d’una planta pilot de metanització basada en aquesta tecnologia és una bona demostració.
Dra. Fabiola Cavaliere per la tesi “Static and dynamic global stiffness analysis for automotive pre-design". El Jurat ha valorat que la tesi descriu una tecnologia d’aprenentatge automàtic anomenat “Proper Generalized Decomposition method (PGD)”, que permet repensar el paradigma del disseny i de les simulacions complexes i les revisions estructurals associades. A la tesi s’utilitza aquest principi per maximitzar el comportament de rigidesa i confort d'un cotxe alhora que minimitza el seu pes. És una metodologia en desenvolupament però que permet aplicacions immediates. El fet que SEAT estigui provant aquesta metodologia demostra la seva aplicabilitat i interès per a la indústria donat que els nous sistemes de simulació i de suport al desenvolupament de producte, representaran una millora de les eficiències industrials a curt termini.
Dr. Diego Velázquez Dorta per la tesi “Towards Robustness in Computer-based Image Understanding”. La tesi aborda els problemes actuals en la robustesa dels models d’aprenentatge profund en visió computacional, un tema de rellevància creixent en la indústria i en la societat. El Jurat ha valorat la viabilitat, potencial i originalitat de la proposta, així com la frescor de la perspectiva amb què s’ha tractat el tema, i les solucions innovadores que s’han presentat per resoldre la problemàtica presentada. Per tot això, s’ha considerat que les troballes tenen el potencial de revolucionar la indústria.
Dr. Mohamed Ali Souibgui per la tesi “Document Image Enhancement and Recognition in Low Resource Scenarios: Application to Ciphers and Handwritten Text”. La tesi introdueix contribucions innovadores destinades a avançar en la millora i reconeixement d’imatges de documents escrits a mà, especialment aquells escrits en alfabets rars o poc comuns per als quals es disposa de poques dades etiquetades, mitjançant tècniques d’aprenentatge profund, alhora que explora l’impacte en la indústria del reconeixement òptic de caràcters. El Jurat ha valorat l’enfoc innovador de la tesi per afrontar el repte que suposen les dades de formació limitades, així com el potencial de la tecnologia per a la seva viabilitat i aplicació en el món real en casos en què abans era molt difícil aplicar reconeixement òptic de caràcters.
Dr. Shiqi Yang per la tesi “Towards Source-Free Domain Adaptation of Neural Networks in an Open World”. La tesi investiga l’adaptació de domini sense supervisió per aconseguir que un model entrenat prèviament s’adapti, sense accés una font de dades etiquetades durant el període d’adaptació, a noves dades sense etiquetes. El Jurat ha valorat l’enfocament de la tesi, especialment la implementació a la pràctica de models de Deep Learning a la indústria, i la millora en l’eficiència computacional que implica reduir la dependència a grans conjunts de dades durant la fase d’adaptació, marcant un avenç substancial en termes d’accessibilitat i representant una contribució significativa per l’aplicació al món real.
Dr. Mateusz Biesaga per la tesi “New strategies for targeting transactivation domains: Insights from the androgen receptor". La tesi desenvolupa una nova estratègia terapèutica per tractar el càncer de pròstata resistent a la castració. A través d’una tecnologia d’screening s’identifiquen compostos que permeten inhibir selectivament els dominis de transactivació dels factors de transcripció del receptor d’androgen, evitant- ne l’expressió. El Jurat ha valorat l’originalitat de la tesi, la versatilitat de la plataforma desenvolupada, el seu potencial impacte en altres àrees terapèutiques més enllà del càncer de pròstata resistent a la castració, i l’èxit de la prova de concepte realitzada. També ha valorat l’anàlisi exhaustiu de mercat que acompanya el projecte i el recolzament de capital privat. Els resultats estan vinculats a l’empresa Nuage Therapeutics, de la qual el Dr. Biesaga n’és co-fundador científic.
Dr. Mattia Barbero per la tesi “Demand aggregator optimal strategies: from the bidding to the execution”. La tesi explora les estratègies òptimes d’aplicació d’un agregador de demanda, que gestiona la flexibilitat de diferents consumidors en mercats elèctrics, des de la construcció de les ofertes fins l’execució en temps real, a través d’una anàlisi de la regulació de mercats europeus i una exploració de les operacions òptimes de l’agregador de demanda. El Jurat ha valorat l’impacte i viabilitat del projecte. La tecnologia proposada respon a una necessitat de mercat real, en creixement tant a Estats Units com a Europa, i hi introdueix millores i s’anticipa a canvis reguladors que introduiran noves directives de la Comissió Europea. La tecnologia està vinculada a Bamboo Energy, spin-off de l’IREC co-fundat pel Dr. Barbero.
Dr. Robert Fonoll i Rubio per la tesi “Advanced Characterization of Interfaces of the Chalcogenide-Based Absorbers for the Thin Film Photovoltaic Technologies”. La tesi permet predir el rendiment dels dispositius fotovoltaics de capa prima en les primeres etapes de fabricació basant-se en eines espectroscòpiques no-destructives. El Jurat ha valorat l’èxit en l’aplicació pràctica de la metodologia presentada a la tesi en condicions industrials i, per tant, la viabilitat dels resultats per a ser aplicats al món real i impactar el seu camp de manera efectiva, reduint els defectes de fabricació, residus i costos de producció dels dispositius fotovoltaics.
Dra. Erika Bonacina per la tesi “Cribado secuencial de preeclampsia”. La tesi explora la possibilitat de realitzar un cribratge seqüencial de preeclàmpsia que permeti identificar les pacients de risc en el primer trimestre, i després identificar els falsos positius durant el segon trimestre per poder suspendre la medicació que s’administra per tractar-la, l’àcid acetilsalicílic, que malgrat reduir el risc a dosis baixes de desenvolupar PE s’associa a diversos efectes adversos en gestants. El Jurat ha valorat la detecció d’una necessitat mèdica i l’abordatge innovador de la tesi, amb una estratègia “beyond the pill”, així com l’originalitat en millorar l’algoritme actual per detectar la preeclàmpsia. La viabilitat s’ha demostrat amb sorprenents resultats de descens d’ingressos hospitalaris i, l’impacte resultant – evitar l’administració innecessària d’AAS en gestants i, conseqüentment, reduir les complicacions hemorràgiques associades – és certament rellevant, alhora que una excel·lent demostració de com millorar les polítiques públiques en l’àmbit sanitari.
Dr. Joan Roig Soriano per la tesi “Safety and therapeutical efficacy of the anti-ageing protein klotho for treating age-associated deficits and increasing longevity”. La tesi testeja l’eficàcia terapèutica i la seguretat d’un tractament que augmenta l’expressió de la versió secretada de Klotho, una proteïna amb efectes antienvelliment a nivell cel·lular que redueix la seva expressió amb el pas del temps. Els resultats demostren l’eficàcia i seguretat d’aquest tractament per a tractar diversos dèficits associats a l’edat, contribuint així a la longevitat i la qualitat de vida. El Jurat ha valorat l’originalitat de la tesi, així com la seva viabilitat, demostrada en models múrids, proves cognitives en primats i amb tres patents de coneixement generat. De cara al mercat, els resultats també són prometedors, ja que l’envelliment és un punt clau pel desenvolupament econòmic a la Unió Europea, amb molt finançament. Per altra banda, l’impacte en una població cada cop més envellida és evident, i té un abast enorme. Els resultats s’estan transferint a una companyia americana.
Premis Nacionals de Recerca: Premi Nacional de Recerca
“Per la seva ingent tasca de recerca en macroeconomia i economia internacional, que el situa com a pioner en la introducció del comerç internacional (economia oberta) en els models dinàmics neoclàssics desenvolupats en els anys 80 i 90, així com en l’estudi de les bombolles econòmiques, una trajectòria que ha contribuït a construir un model de comerç econòmic mundial motiu d’estudi en els millors programes de doctorat actuals”.
Premis Nacionals de Recerca: Premi Nacional de Recerca al Talent Jove
“Per la seva recerca de projecció internacional en coronavirus animals i zoonòtics, posteriorment aplicada, durant la recent pandèmia de la COVID-19, a la investigació del SARS-CoV-2, àmbit en què ha estat líder en la implementació de models animals per al seu estudi, el desenvolupament de vacunes i la recerca d'inhibidors contra el virus”.
Premis Nacionals de Recerca: Premi Nacional de Comunicació Científica
" Per l’original i efectiva concepció comunicativa del programa televisiu “La Marató de TV3", exemple sostingut d’informació científica de qualitat i interès general, que se celebra cada any durant el desembre, i que actua com a eina vertebradora de l’excepcional mobilització ciutadana generada per aquesta singular fórmula de mecenatge científic”.
Premis Nacionals de Recerca: Premi Nacional de Mecenatge Científic
“Pel seu continuat impuls a la recerca a Catalunya, especialment en els àmbits de la biomedicina i la salut, un aspecte que es reflecteix en l’intens impacte de la seva trajectòria filantròpica en el finançament de centres d’investigació d’excel·lència catalans i la de grups de recerca i investigadors mitjançant diferents ajuts i beques”.
Premis Nacionals de Recerca: Premi Nacional al Partenariat Publicoprivat en R+I
"“UPF-CaixaBank-Economia en temps real” : Pel seu caràcter innovador com a col·laboració publicoprivada en el camp de les ciències socials, que ha permès, per exemple, avaluar l’impacte de la pandèmia de la COVID-19 en temps real sobre la desigualtat social, tot facilitant aquesta informació als gestors de la política econòmica i investigadors”.
Premis Nacionals de Recerca: Premi Nacional d’Innovació a la creació d’una empresa de base científica
“LuxQuanta, l’onzena spin-off de l’ICFO, creada al maig de 2021, treballa en el desenvolupament i la comercialització de sistemes de distribució de claus quàntiques (Quantum Key Distribution o QKD) per a criptografia, que ofereixen una capa de seguretat a les comunicacions d’entitats públiques i privades”.
“Per l’excel·lència científica, la seva trajectòria, i el seu lideratge mundial en la recerca de la interfície entre el càncer i la biologia de cèl·lules mare, en concret en la caracterització sistemàtica de l’arquitectura del càncer colorectal (CCR), sent els seus descobriments pioners per a entendre la seva disseminació metastàtica i donant lloc a nous paradigmes terapèutics avui en fase d’assaigs clínics."
“Per l’abast internacional de la seva recerca en economia de l’energia i, en particular, en l’anàlisi econòmica del sector elèctric i la contaminació associada a la producció elèctrica, un àmbit de creixent importància en el futur pròxim davant els reptes que planteja el canvi climàtic per a la societat i les economies en el seu conjunt”.
“la seva trajectòria de 42 anys en divulgació del coneixement científic entre un públic ampli i divers, amb l’objectiu de despertar vocacions científiques entre els més joves; acostar la ciència a la ciutadania i posar en valor l’aportació de la ciència a la societat, tasca en la qual ha estat i continua essent un centre de referència internacional”.
“Per la seva tasca de més de quatre dècades promovent la recerca i el coneixement en farmacologia, especialment en l’àmbit català, una trajectòria concretada en l’organització, entre d’altres, de múltiples simposis internacionals, taules rodones i cursos presencials sobre habilitats comunicadores per investigadors i publicacions”.
“Per la seva àmplia xarxa de partenariats publicoprivats, teixida des de la seva creació el 2013 amb institucions del sector públic de la recerca: centres, hospitals i universitats, els quals han donat resultats significatius per a la recerca d’excel·lència a Catalunya i han facilitat l’accés a la recerca a milers de joves, que ja nodreixen el sistema d’R+I català”.
Institut de Recerca Biomèdica (IRB Barcelona) i Institució Catalana de Recerca i Estudis Avançats (ICREA)
“Nuage Therapeutics, spin-off de l’IRB Barcelona i ICREA, desenvolupa nous fàrmacs selectius dirigits a proteïnes amb regions desordenades, no abordables terapèuticament fins ara per la seva manca d'estructura, conegudes com a PID, amb l’objectiu de millorar la vida de pacients amb malalties difícils de tractar, com ara el càncer de pròstata resistent a la castració”.
Escola Taller Ginebró, Llinars del Vallès
Premi a l'esforç dels centres d'educació secundària per fomentar la participació dels tutors i tutores i de l'alumnat en aquests premis.
Institut Ramon Turró i Darder, Malgrat de Mar
Escola Frederic Mistral-Tècnic Eulàlia, Barcelona
Col·legi Episcopal Mare de Déu de l'Acadèmia, Lleida
Institut Lluís Domènech i Montaner, Reus
Institut Ramon Coll i Rodés, Lloret de Mar
Institut Pere Alsius i Torrent, Banyoles
Col·legi Montserrat, Cerdanyola del Vallès
Institut Daniel Blanxart i Pedrals, Olesa de Montserrat
Premi al centre d’ensenyament secundari que s’hagi distingit per impulsar l’interès sobre les dones i les seves aportacions a la societat, atorgat conjuntament amb l’ICD.
Premi al treball de recerca que millor aporti reflexió, anàlisi i propostes sobre temes relacionats a algun dels tres àmbits temàtics de la Revista de Llengua i Dret, atorgat conjuntament amb l’EAPC.
Premi al treball de recerca que millor promogui l'anàlisi i l'obtenció de resultats en el camp teòric de la construcció d'una cultura de pau o l'aplicació pràctica de la gestió no violenta dels conflictes, atorgat conjuntament amb l'ICIP.
Premi al treball de recerca sobre les dones i les seves aportacions a la societat, atorgat conjuntament amb l’ICD.
Premi al treball en ciències humanes, socials o naturals que millor plantegi una proposta d'aplicabilitat en qualsevol àmbit de l'educació, i que proposi algun element o recurs que pugui contribuir al desenvolupament local, atorgat conjuntament amb l'IRMU.
Premi al treball per la recerca en temes relacionats amb les ciències de l'activitat física i l'esport, atorgat conjuntament amb l’INEFC.
Premi al treball relacionat amb la Salut Digital (e-Health, m-Health…) en el camp sanitari i/o social que situï el pacient/ciutadà en el centre del sistema com agent de transformació digital, atorgat conjuntament amb la Fundació TIC Salut Social.
Premi al treball de recerca per la originalitat i interès del tema escollit, per la correcció metodològica, el rigor científic de les conclusions i per la qualitat global del treball, que demostra l’esperit científic i la curiositat per descobrir el món que ens envolta del premiat.
La distinció Jaume Vicens Vives a la qualitat docent universitària es va crear l'any 1996 i té com a finalitat premiar l'excel·lència en la docència universitària
Facultat d'Informació i Mitjans Audiovisuals. UB
Grup d'Innovació Docent en Comunicació i Mitjans Audiovisuals, pel seu compromís amb un model de docència i d'aprenentatge amb vocació professionalitzadora i el desenvolupament d'una proposta educativa que combina l'aprenentatge de competències, habilitats i valors amb el servei a la comunitat en un únic projecte en què els participants es formen alhora que treballen sobre necessitats reals de l'entorn amb l'objectiu de millorar-lo.
Escola Politècnica Superior de Vilanova i la Geltrú. UPC
Projecte "Rellotges, vestits i muntanyes russes: dissenyat amb matemàtiques", del Departament de Matemàtiques, per la seva capacitat de transformació de l'assignatura Matemàtiques per al Disseny, que ha adaptat a les noves necessitats dels estudiants i que ha millorat el mètode d'aprenentatge d'aquest àmbit, alhora que en permet l'extrapolació a d'altres assignatures.
Escola Politècnica Superior i Facultat d'Infermeria i Fisioteràpia. UdL
Projecte "SAVI (Simulació Audiovisual Interactiva)", pel seu paper d'agent de transformació en l'ensenyament i l'aplicació pràctica dels estudis universitaris d'infermeria, amb l'objectiu de millorar les habilitats i competències d'aquest estudiantat, fomentant el raonament clínic i la presa de decisions en un entorn segur, i facilitant la transferència dels coneixements adquirits a la pràctica clínica, amb l'impacte consegüent sobre la salut dels futurs pacients.
Grup d'Innovació Docent Anàlisi de Dades en Economia i Empresa (ANDES) del Departament d'Econometria, Estadística i Economia Aplicada, per impulsar iniciatives centrades en el desenvolupament d'accions d'innovació docent en l'ensenyament de l'estadística i de l'anàlisi de dades en nombroses assignatures, d'entre les quals destaquen la gamificació, l'aula inversa i els portafolis digitals.
Facultat de Química i de l'Escola Tècnica Superior d'Enginyeria Química. URV
Projecte "Repte experimenta a l'aula: potenciant les habilitats suaus en un entorn STEAM", per desplegar en la seva pràctica docent el desenvolupament i enfortiment de les habilitats suaus més valorades pel sector empresarial per promoure una formació pràctica en les STEAM i l'alfabetització científica i tecnològica d'un públic no especialitzat, amb l'objectiu que l'estudiantat universitari complementi i enriqueixi el seu currículum per fer-lo més competitiu en el mercat laboral.
Estudis d'Informàtica, Multimèdia i Telecomunicacions. UOC
Projecte "Present@: la normalització del vídeo, per la creació i implementació de l'eina Present@", que ha normalitzat l'ús del vídeo a la universitat en els processos d'ensenyament i aprenentatge i ha facilitat i fet més enriquidores les defenses de treballs finals virtuals, i per haver-la fet evolucionar amb noves funcionalitats que l'han convertida en un instrument multidisciplinari i útil més enllà de l'entorn original.
Escola Tècnica Superior d'Enginyeria de Camins, Canals i Ports de Barcelona i de l'Escola d'Enginyeria de Barcelona Est. UPC
Projecte "Formació en enginyeria per a un futur sostenible abordant els reptes ambiental", per l'enfocament integral de la sostenibilitat ambiental en els processos d'ensenyamentaprenentatge, emmarcats en els Objectius de Desenvolupament Sostenible de Nacions Unides, i per cultivar el pensament crític en l'estudiantat i formar els futurs enginyers i enginyeres per ser agents de canvi en la construcció d'un món més sostenible
Facultat de Ciències Econòmiques i Empresarials i Facultat de Turisme. UdG
Projecte "Promoció de l'aprenentatge internacional i les competències transversals a l'Euroweek. Una oportunitat formativa transformadora en l'Espai Europeu d'Educació Superior", per esdevenir un exemple pioner d'innovació docent emmarcat en els Blended Intensive Programs (BIP) i proporcionar experiències d'aprenentatge que transcendeixen el model tradicional de l'aula que prepara l'estudiantat per a un món més complex, interconnectat, global i divers.
Estudis d'Informàtica, Multimèdia i Telecomunicació. UOC
Projecte "LIS: acompanyant l'estudiantat mitjançant tècniques d'intel·ligència artificial", per idear i aplicar un sistema d'aprenentatge intel·ligent adaptatiu per ajudar l'estudiantat i fer que el professorat pugui proporcionar una retroalimentació més eficaç i personalitzada, des de la interdisciplinarietat i la diversitat de gènere.
Per la seva trajectòria docent i investigadora, en especial per la inclusió de la perspectiva de gènere com a eix vertebrador de la seva activitat i la seva innovació en l'aplicació de pràctiques didàctiques, que aporten eines als futurs educadors que els ajudin a promoure canvis per a una societat menys discriminatòria.
Facultat de Ciències, Tecnologia i Enginyeries. UVic
Projecte “El fil invisible: vertebrant una mirada de gènere en la vida acadèmica preuniversitària i universitària dels estudiants de l'àmbit STEM”, per incorporar noves propostes educatives des de la perspectiva de gènere en les disciplines STEM i col·laborar perquè les dones es puguin desenvolupar professionalment i en igualtat de condicions en aquest àmbit.
Per haver abordat les pràctiques i perspectives de gènere i feministes de manera transversal en tots els continguts acadèmics, amb l'objectiu de fer una transformació en diferents nivells formals, de continguts, metodològics i de conformació dels equips docents i estructurals.
Assignatura "Dones, Treballs i Societat", pel seu caràcter pioner en la introducció de la perspectiva de gènere i per l'impacte en un gran nombre d'estudiants, i pel seu caràcter interdisciplinari, a partir de fer visibles les aportacions de les dones en els camps de l'economia i l'administració i direcció d'empreses.
Per la seva llarga i brillant trajectòria com a docent, investigadora i directora del Centre Dolors Piera d'Igualtat d'Oportunitats i Promoció de les Dones durant més de deu anys; per la seva perseverança en transmetre a l'estudiantat una mirada sensible sobre el sexe i el gènere, i pel seu compromís amb la igualtat efectiva entre dones i homes, especialment en l'àmbit del dret del treball.
Màster interuniversitari "Estudis de Dones, Gènere i Ciutadania", pel seu caràcter interdisciplinari, que ha suposat un element transformador i motor de canvi pel coneixement, l'impuls i el desenvolupament de les polítiques d'igualtat de gènere, així com per esdevenir l'espai referent de formació per a les persones especialitzades en aquest àmbit.